CELEX: 62011CN0150
Language: el
Date: 2011-03-28 00:00:00
Title: Υπόθεση C-150/11: Προσφυγή της 28ης Μαρτίου 2011 — Ευρωπαϊκή Επιτροπή κατά Βασιλείου του Βελγίου

28.5.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 160/13
            
         Προσφυγή της 28ης Μαρτίου 2011 — Ευρωπαϊκή Επιτροπή κατά Βασιλείου του Βελγίου
   (Υπόθεση C-150/11)
   2011/C 160/16
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: O. Beynet και A. Marghelis)
   
      Καθού: Βασίλειο του Βελγίου
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι το Βασίλειο του Βελγίου, επιβάλλοντας, πέραν από την προσκόμιση πιστοποιητικού ταξινομήσεως, την προσκόμιση πιστοποιητικού συμμορφώσεως οχήματος για τον τεχνικό έλεγχο πριν την ταξινόμηση οχήματος που έχει προηγουμένως ταξινομηθεί σε άλλο κράτος μέλος και υποβάλλοντας τα οχήματα που ταξινομήθηκαν προηγουμένως σε άλλο κράτος μέλος σε τεχνικό έλεγχο πριν την ταξινόμησή τους, χωρίς να λαμβάνει υπόψη τα αποτελέσματα του τεχνικού ελέγχου που διεξήχθη σε άλλο κράτος μέλος, παρέβη τις υποχρεώσεις που υπέχει δυνάμει της οδηγίας 1999/37/ΕΚ, της 29ης Απριλίου 1999 σχετικά με τα έγγραφα κυκλοφορίας οχημάτων (1) και του άρθρου 34 της Συνθήκης για τη λειτουργία της Ευρωπαϊκής Ένωσης·
            
         
               —
            
            
               να καταδικάσει το Βασίλειο του Βελγίου στα δικαστικά έξοδα.
            
         
      Ισχυρισμοί και κύρια επιχειρήματα
   
   Η Επιτροπή προβάλλει δύο αιτιάσεις προς στήριξη της προσφυγής της, που αφορούν τη μη τήρηση του άρθρου 34 της Συνθήκης λειτουργίας της Ευρωπαϊκής Ένωσης και της οδηγίας 1999/37/ΕΚ από την εθνική νομοθεσία, η οποία, αφενός, επιβάλλει την προσκόμιση εγγράφου συμμορφώσεως πριν την ταξινόμηση οχήματος το οποίο είχε ταξινομηθεί προηγουμένως σε άλλο κράτος μέλος και, αφετέρου, δεν λαμβάνει υπόψη τα αποτελέσματα του τεχνικού ελέγχου που διενεργήθηκε προηγουμένως σε άλλο κράτος μέλος.
   Με την πρώτη της αιτίαση η Επιτροπή καταλογίζει στο καθού ότι επιβάλλει κατά γενικό και συστηματικό τρόπο τη διεξαγωγή τεχνικού ελέγχου πριν την ταξινόμηση μεταχειρισμένων οχημάτων που ταξινομήθηκαν προηγουμένως σε άλλα κράτη μέλη, χωρίς να λαμβάνει υπόψη τυχόν ελέγχους που έχουν ήδη διενεργηθεί σε αυτά. Τέτοιου είδους έλεγχος ενδέχεται να αποθαρρύνει ενδιαφερομένους από το να εισαγάγουν στο Βέλγιο μεταχειρισμένα οχήματα ταξινομηθέντα προηγουμένως σε άλλο κράτος μέλος και συνιστά επομένως περιορισμό της ελεύθερης κυκλοφορίας εμπορευμάτων που απαγορεύει το άρθρο 34 ΣΛΕΕ.
   Με τη δεύτερη αιτίασή της η Επιτροπή επισημαίνει ότι κατά την εθνική νομοθεσία, αίτηση ταξινομήσεως δεν μπορεί να γίνει δεκτή ελλείψει πιστοποιητικού τεχνικού ελέγχου, το οποίο εκδίδουν οι βελγικές αρχές μόνον υπό τον όρο ότι έχει προσκομιστεί πιστοποιητικό συμμορφώσεως και το οποίο υποβάλλεται από κοινού με πιστοποιητικό ταξινομήσεως εκδοθέν από άλλο κράτος μέλος. Η νομοθεσία αυτή είναι αντίθετη προς το άρθρο 4 της οδηγίας 1999/37/ΕΚ και καθιστά άνευ περιεχομένου την αρχή της αναγνωρίσεως των εναρμονισμένων πιστοποιητικών ταξινομήσεως που εκδίδουν άλλα κράτη μέλη. Συγκεκριμένα, μολονότι τέτοιου είδους μέτρο εφαρμόζεται αδιακρίτως σε οχήματα ταξινομηθέντα στο Βέλγιο ή σε άλλο κράτος μέλος επηρεάζει περισσότερο τα μεταχειρισμένα οχήματα που προέρχονται από άλλο κράτος μέλος, καθόσον στην πλειονότητα των κρατών μελών το πιστοποιητικό συμμορφώσεως δεν συνοδεύει το όχημα.
   
      (1)  ΕΕ L 138, σ. 57